Gŉ rede tot paniek oor ingewandskoorsArgieffoto bloot ter illustrasie. (Foto: Unsplash) Die aantal gevalle van ingewandskoors wat die afgelope paar maande in die land aangemeld is, is nie genoeg om as ŉ uitbreking bestempel te word nie, sê gesondheidsowerhede. Dít nadat klein gelokaliseerde uitbrekings van ingewandskoors, ook bekend as buiktifus, onlangs in distrikte in die Wes-Kaap en Noordwes geïdentifiseer is. Sewe gevalle is ook sedert Desember verlede jaar in Gauteng aangemeld. Munisipaliteite is ook nie bekommerd dat dié siekte grootskaals sal versprei nie. Die Nasionale Instituut vir Oordraagbare Siektes (Nios) het Suid-Afrikaners ook opnuut probeer gerusstel ná gerugte die ronde begin doen het dat tekens van ingewandskoors in munisipaliteite se drinkwater opgemerk is. “Daar is talle sosialemediaplasings met vals inligting oor ingewandskoors wat wydverspreide paniek saai,” sê Nios. “Hierdie plasings beweer dat die jongste gevalle van ingewandskoors deur besmette munisipale water veroorsaak is en dat die bakterieë wat ingewandskoors veroorsaak in munisipale waterbronne in die land geïdentifiseer is. “Hierdie stellings is feitelik verkeerd.” Nios sê nog geen bewyse is gelewer dat die jongste gevalle van ingewandskoors verbind word met besoedelde munisipale water nie. Bakterieë wat hierdie siekte veroorsaak, is ook nog nie elders in enige munisipale drinkwater opgemerk nie. Nietemin hou munisipaliteite landwyd enige aanmelding van ingewandskoorsgevalle fyn dop. Die Tshwane-metroraad het bevestig dat altesaam sewe gevalle in sy gebied kop uitgesteek het, met twee daarvan wat in Desember aangemeld is, vier in Januarie en een in Februarie. Afgesien van die Wes-Kaap en Noordwes is daar oënskynlik nie ander gevalle in die land bevestig nie. “ŉ Uitbreking word slegs geklassifiseer as een wanneer die voorkoms van skietgevalle die normale verwagtinge oorskry. Hierdie sporadiese gevalle in Tshwane voldoen dus nie aan die vereistes om as ŉ uitbreking geklassifiseer te word nie,” sê die raad. “Die Stad werk saam met al sy relevante belangegroepe om die situasie te monitor en vra vir kalmte omdat daar geen rede is om paniekerig te raak nie.” Die Wes-Kaapse departement van gesondheid het intussen reaksiespanne geaktiveer om die jongste gevalle in die stad te monitor. Dié is ook nie bekommerd dat die siekte veel wyer sal uitkring nie. “Die jongste ingewandskoorsgevalle kom te midde van ŉ aanmelding van diarreegevalle wat jaarliks in die land voorkom. Nietemin word die gevalle van ingewandskoors steeds deur die departement van gesondheid bestuur.” Die departement het ook lede van die publiek gerusgestel dat daar geen rede is om oor die jongste gevalle bekommerd te wees nie. Minder as 40 ingewandskoorsgevalle weens drie verskillende variante (klusters) is sedert Julie 2020 in die Wes-Kaap aangeteken. Owerhede het wel benadruk dat burgers wat simptome van ingewandskoors toon hul naaste gesondheidsorgfasiliteit moet nader vir ŉ ondersoek, diagnose en behandeling.